## **UVJETI I ZAHTJEVI KOJI MORAJU BITI ISPUNJENI SUKLADNO POSEBNIM PROPISIMA ILI STRUČNIM PRAVILIMA**

Svaki gospodarski subjekt koji će u izvršenju ugovora obavljati one djelatnosti za izvršenje kojih su, sukladno posebnim propisima i/ili stručnim pravilima države na čijem se teritoriju izvode, utvrđeni određeni zahtjevi kao preduvjet prava obavljanja istih, **mora nakon izvršnosti odluke o odabiru, a prije potpisa ugovora, ispuniti sve propisane zahtjeve i naručitelju dostaviti dokaze o ispunjenju istih**.

Ukoliko adekvatan dokaz nije dostavljen, smatrat će se da je odabrani ponuditelj, sukladno čl. 307. st. 7. t. 2 ZJN 2016 odustao od svoje ponude te će naručitelj pristupiti ponovnom rangiranju ponuda i naplatiti jamstvo za ozbiljnost ponude.

Strana pravna osoba koja ne posjeduje ovlaštenje za obavljanje djelatnosti stručnog nadzora građenja u Republici Hrvatskoj, u slučaju dodjele ugovora, dužna je Naručitelju dostaviti dokaz o postupanju sukladno Zakonu o poslovima i djelatnostima prostornog uređenja i gradnje (NN 78/2015, 118/18, 110/19).

U slučaju dodjele ugovora, gospodarski subjekt je dužan Naručitelju dostaviti dokaze da su tehnički stručnjaci ishodili sva potrebna rješenja/potvrde o ovlaštenju za obavljanje djelatnosti stručnog nadzora građenja te obavljanje usluge koordinatora zaštite na radu sukladno zakonima Republike Hrvatske.

Ponuditelj će za potrebe izvršenja ugovora, za gospodarske subjekte koji će u izvršenju ugovora obavljati djelatnost stručnog nadzora, dostaviti dokaze o pravu obavljanja djelatnosti stručnog nadzora građenja na teritoriju Republike Hrvatske, kako slijedi:

* 1. Pravna ili fizička osoba obrtnik koja ima poslovni nastan na području Republike Hrvatske može obavljati djelatnost stručnog nadzora građenja ako ispunjava uvjete propisane Zakonom o poslovima i djelatnostima prostornog uređenja i gradnje (NN 78/15, 118/18 i 110/19) te posebnim propisima kojima se uređuje gradnja, odnosno ako je registrirana za djelatnost stručnog nadzora građenja i ima zaposlenog ovlaštenog arhitekta ili ovlaštenog inženjera odgovarajuće struke, te u tom slučaju isti dostavljaju:
* izvadak iz sudskog ili obrtnog registra Republike Hrvatske iz kojeg mora biti vidljivo da je gospodarski subjekt registriran za obavljanje djelatnosti stručnog nadzora građenja i
* potvrdu (o podacima iz imenika, upisnika, evidencija ili zbirke isprava) nadležne Hrvatske komore za ovlaštenog arhitekta ili ovlaštenog inženjera, zaposlenika gospodarskog subjekta, koja mora sadržavati sljedeće podatke: naziv tvrtke zaposlenja, navod o aktivnom statusu ovlaštenog člana, navod da nije izrečena mjera zabrane obavljanja poslova.
  1. Strana pravna osoba ili strana fizička osoba obrtnik sa sjedištem u drugoj državi koja obavlja djelatnost stručnog nadzora građenja, može u Republici Hrvatskoj, pod pretpostavkom uzajamnosti, obavljati djelatnost stručnog nadzora građenja:

1. trajno (putem podružnice), pod istim uvjetima kao i pravna osoba sa sjedištem u Republici Hrvatskoj sukladno Zakonu o poslovima i djelatnostima prostornog uređenja i gradnje (NN broj 78/15, 118/18 i 110/19) i drugim posebnim propisima, odnosno mora biti registrirana za obavljanje djelatnosti stručnog nadzora građenja i mora imati zaposlenog ovlaštenog arhitekta ili ovlaštenog inženjera, odgovarajuće struke, ili
2. na privremenoj i povremenoj osnovi obavljati one poslove koje je prema propisima države u kojoj ima sjedište ovlaštena obavljati, nakon što o tome Izjavom u pisanom obliku obavijesti Ministarstvo nadležno za poslove graditeljstva i prostornog uređenja Republike Hrvatske i ishodi dokument (Obavijest ili Potvrdu) istog Ministarstva da može na privremenoj i povremenoj osnovi obavljati djelatnost stručnog nadzora građenja na području Republike Hrvatske

Ovisno o slučaju, isti dostavljaju:

U slučaju a)

* izvadak iz nadležnog sudskog ili obrtnog registra iz kojeg mora biti vidljivo da su gospodarski subjekt osnivač i podružnica registrirani za obavljanje djelatnosti stručnog nadzora građenja i
* potvrdu (o podacima iz imenika, upisnika, evidencija ili zbirke isprava) nadležne Hrvatske komore za ovlaštenog arhitekta ili ovlaštenog inženjera, zaposlenika ponuditelja, odgovarajuće struke, koja mora sadržavati sljedeće podatke: naziv tvrtke zaposlenja, navod o aktivnom statusu ovlaštenog člana, navod da nije izrečena mjera zabrane obavljanja poslova.

U slučaju b)

* izvadak iz nadležnog sudskog ili obrtnog registra iz kojeg mora biti vidljivo da je ponuditelj registriran za obavljanje djelatnosti stručnog nadzora građenja,
* dokument (Obavijest ili Potvrdu) Ministarstva nadležnog za poslove graditeljstva i prostornog uređenja Republike Hrvatske da može na privremenoj i povremenoj osnovi obavljati djelatnost stručnog nadzora građenja na području Republike Hrvatske i
* potvrdu (o podacima iz imenika, upisnika, evidencija ili zbirke isprava) nadležne Hrvatske komore za ovlaštenog arhitekta ili ovlaštenog inženjera, zaposlenika gospodarskog subjekta, koja mora sadržavati sljedeće podatke: naziv tvrtke zaposlenja, navod o aktivnom statusu ovlaštenog člana, navod da nije izrečena mjera zabrane obavljanja poslova.

Strane pravne osobe mogu obavljati djelatnost stručnog nadzora građenja na području Republike Hrvatske pod pretpostavkom uzajamnosti, a to znači, pod onim uvjetima pod kojima domaće fizičke i pravne osobe mogu obavljati djelatnost stručnog nadzora u državi čiji je državljanin želi tu djelatnost obavljati u Republici Hrvatskoj. Pojam uzajamnosti pretpostavlja da jedna država svoje postupanje prema državljanima druge države čini zavisnim od postupanja te države prema njenim državljanima.

Pretpostavka uzajamnosti ne primjenjuje se na pravnu osobu koja ima sjedište u drugoj državi članici Europskog gospodarskog prostora, odnosno državi članici Svjetske trgovinske organizacije.

Za strane pravne osobe sa sjedištem izvan Europskog gospodarskog prostora, odnosno izvan države članice Svjetske trgovinske organizacije, koja je u toj državi registrirana za obavljanje djelatnosti stručnog nadzora građenja, Naručitelj utvrđuje postojanje uzajamnosti kao pretpostavku obavljanje te djelatnosti u RH.

## **Uvjeti za obavljanje usluga zaštite na radu - koordinatora zaštite na radu**

Ugovaratelj tijekom izvršenja ugovora mora imati na raspolaganju osobu koja će obavljati poslove koordinatora zaštite na radu sukladno Zakonu o zaštiti na radu (NN 71/14, 118/14, 154/14, 94/18, 96/18), Pravilniku o zaštiti na radu na privremenim gradilištima (NN 48/18) i Pravilniku o osposobljavanju i usavršavanju iz zaštite na radu te polaganju stručnog ispita (NN 142/21).

Obavljanje poslova Koordinatora zaštite na radu može raditi osoba koja ispunjava uvjete propisane pravilnikom o polaganju stručnog ispita te je imenovana radi ispunjavanja obveza propisanih Zakonom o zaštiti na radu.

Koordinator zaštite na radu je dužan voditi računa da izvođači i druge osobe na gradilištu radi osiguranja zaštite na radu na gradilištu poduzimaju sve propisane mjere za poticanje unapređivanja sigurnosti i zdravlja radnika na radu, sprječavanje ozljeda na radu, profesionalnih bolesti, drugih bolesti u svezi s radom te zaštite radnog okoliša u skladu s Planom izvođenja radova.

Koordinator zaštite na radu je dužan ažurirati Plan izvođenja radova i dostaviti Naručitelju aktualizirani plan kod svake promjene na gradilištu koja može utjecati na sigurnost i zdravlje radnika i prolaznika tijekom izvođenja radova.

U cilju provedbe zadaće koordinator zaštite na radu je dužan obilaziti gradilište te evidentirati i konstatirati eventualno uočene nedostatke, odnosno nepravilnosti upisom u kontrolne liste („checking liste“) koje je dužan čuvati na gradilištu, a jedan primjerak iste uručiti inženjeru gradilišta, odnosno voditelju gradilišta, nadzornom inženjeru te predstavniku Naručitelja.

Koordinator zaštite na radu dužan je:

1. Koordinirati primjenu načela zaštite na radu kod donošenja odluka o tehničkim i/ili organizacijskim mjerama tijekom planiranja pojedinih faza rada; kod određivanja rokova, koji su potrebni za sigurno dovršenje pojedinih faza rada, koji se izvode istovremeno ili u slijedu.

2. Koordinirati izvođenje odgovarajućih postupaka, da bi se osiguralo da poslodavci i druge osobe dosljedno primjenjuju načela zaštite na radu te da izvode radove u skladu s planom izvođenja radova.

3. Izrađivati ili potaknuti izradu potrebnih usklađenja plana izvođenja radova i dokumentacije sa svim promjenama na gradilištu.

4. Organizirati suradnju i uzajamno izvješćivanje svih izvođača radova i njihovih radničkih predstavnika, koji će zajedno ili jedan za drugim (u slijedu) raditi na istom gradilištu, s ciljem sprečavanja ozljeda na radu i zaštite zdravlja radnika.

5. Provjeravati da li se radni postupci provode na siguran način i usklađivati propisane aktivnosti.

6. Organizirati da na gradilište imaju pristup samo osobe koje su na njemu zaposlene i osobe koje imaju dozvolu ulaska na gradilište.

Ponuditelj mora po izvršnosti odluke o odabiru, a prije potpisa ugovora, dostaviti naručitelju adekvatne dokaze iz kojih je vidljivo da navedena osoba ispunjava uvjet za obavljanje poslova koordinatora zaštite na radu.

Kao dokaz da navedena osoba ispunjava uvjet za obavljanje poslova koordinatora zaštite na radu, ponuditelj dostavlja presliku uvjerenja o položenom stručnom ispitu za Koordinatora zaštite na radu.

## **Podaci o tijelima od kojih ponuditelj može dobiti pravovaljanu informaciju o obvezama koje se odnose na poreze, zaštitu okoliša, odredbe o zaštiti radnoga mjesta i radne uvjete koje su na snazi u području na kojem će se izvoditi radovi ili pružati usluge i koje će biti primjenjive na radove koji se izvode ili na usluge koje će s e pružati za vrijeme trajanja ugovora**

Jedinstvena kontaktna točka u Hrvatskoj: <http://psc.hr>

Centar unutarnjeg tržišta EU: [www.cut.hr](http://www.cut.hr/)

## **(OSTALI) UVJETI ZA IZVRŠENJE UGOVORA**

Prijedlog Ugovora o pružanju usluga nalazi se kao prilog ove dokumentacije o nabavi – Prilog 6.

Za sve ono što nije regulirano ovom dokumentacijom o nabavi, na ugovor o javnoj nabavi usluga primjenjuju se odredbe ZJN 2016 i odgovarajuće odredbe Zakona o obveznim odnosima (NN 35/05, 41/08, 125/11, 78/15, 29/18, 126/21, 114/22, 156/22, 155/23).

Sva priopćenja, pozivi na objašnjenja, obavijesti i odluke između naručitelja i ponuditelja moraju biti u pisanom obliku.

Nakon dodjele ugovora, tijekom provedbe usluge, odabrani ponuditelj može predložiti naručitelju zamjenu nominiranih stručnjaka navedenih u ponudi.

U tom slučaju, izvršitelj mora dokazati da predloženi novi stručnjak temeljem kriterija za odabir ponude svojim specifičnim iskustvom stručnjaka ostvaruje minimalno isti broj bodova kao i stručnjak koji je u sklopu odabrane ponude bio predložen za izvršenje ugovora o javnoj nabavi i ispunjava minimalne uvjete tražene u Dokumentaciji o nabavi iz prethodno provedenog postupka javne nabave.

Sukladno vrsti radova koje je potrebno nadzirati, tijekom izvršenja ugovora ponuditelj mora na raspolaganju imati tim stručnjaka koji će sudjelovati u izvršenju usluge i mora prije početka pružanja usluga naručitelju imenovati osobe koja će pružati uslugu i to:

## Stručnjak 1 – Nadzorni inženjer za građevinske radove

## Stručnjak 2 – Nadzorni inženjer za elektrotehničke radove

* Stručnjak 3 – Geotehnički nadzor

## Stručnjak 4 – Koordinator zaštite na radu

Glavni nadzorni inženjer može biti istodobno i nadzorni inženjer za određenu vrstu radova. Poslove koordinatora može obavljati i jedan od nominiranih nadzornih inženjera ako ispunjava tražene za uvjete za koordinatora zaštite na radu.

U slučaju neispunjenja obveze sukladno Ugovoru, neispunjavanja dinamike u ugovorenom roku, neurednog ili nekvalitetnog izvršenja ugovorenih obveza, Izvršitelj se obvezuje Naručitelju platiti ugovornu kaznu od 5 ‰ (pet promila) dnevno od ugovorenog iznosa za svaki dan prekoračenja ugovorenog roka, najviše do 10 % ukupno ugovorenog iznosa, a Naručitelj ima pravo raskida Ugovora te ima pravo naknade prouzročene štete, odnosno naknadu onog viška za koji stvarna šteta nadmašuje iznos ugovorne kazne, što je Izvršitelj obvezan nadoknaditi.

Odabrani ponuditelj je obvezan tijekom izvršenja ugovora pridržavati se primjenjivih obveza u području prava okoliša, socijalnog i radnog prava, uključujući kolektivne ugovore, a osobito obvezu isplate ugovorene place, ili odredaba međunarodnog prava okoliša, socijalnog i radnog prava navedenim u Prilogu XI. Zakona o javnoj nabavi, ZJN 2016.

Izvršitelj se obvezuje da će tijekom pružanja usluga nadzora izvođenja radova u potpunosti poštivati načelo „ne nanosi bitnu štetu“ (eng. „Do no significant harm“ ili skraćeno DNSH) čime se osigurava postizanje okolišnih ciljeva:

I. Ublažavanje klimatskih promjena

II. Prilagođavanje klimatskim promjenama

III. Održiva uporaba i zaštita voda i morskih resursa

IV. Kružno gospodarstvo, uključujući prevenciju otpada i recikliranje

V. Prevencija onečišćenja i kontrola zraka, vode ili tla

VI. Zaštita i obnova biološke raznolikosti i ekosustava.